****

Република Србија

ОПШТИНА ВЛАСОТИНЦЕ

СКУПШТИНА ОПШТИНЕ

01 бр.06-88-11/2024

27.09.2024.године

В Л А С О Т И Н Ц Е

На основу члана 20. став 1. тачка 15. и 32. тачка 6. Закона о локалној самоуправи ("Службени гласник РС", број 129/2007, 83/2014 – др. закон, 101/2016 – др. закон, 47/2018 и 111/2021 – др.закон), члана 2. Закона о правобранилаштву („Службени гласник РС“, број 55/2024), а у вези са чланом 193. Закона о парничном поступку („Службени гласник РС“, број 72/2011, 49/2013- Одлука УС, 74/2013- Одлука УС, 55/2014, 87/2018, 18/2020 и 10/2023 – др. закон) и чланом 1089 -1098. Закона о облигационим односима („Службени лист СФРЈ“, број 29/1978, 39/1985/ 45/1989- одлука УСЈ и 57/1989, „Службени лист СРЈ“, број 31/93, „Службени лист СЦГ“, број 1/2003 – уставна повеља и „Службени гласник РС“, број 18/2020), члана 15. став 1. тачка 15. и чл.40. ст.1.тачке 6. Статута општине Власотинце ("Службени гласник града Лесковца", број 6/19) и члана 2. Одлуке о правобранилаштву општине Власотинце („Службени гласник града Лесковца“, број 25/14 и 20/24), Скупштина општине Власотинце, на седници одржаној дана **27.09.2024.**године, донела је

ОДЛУКУ

О НАЧИНУ РЕШАВАЊА ИМОВИНСКО-ПРАВНИХ СПОРОВА НАСТАЛИХ ЗАУЗЕЋЕМ ПАРЦЕЛА ПРИЛИКОМ ИЗГРАДЊЕ ПУТЕВА И ДРУГИХ ИНФРАСТРУКТУРНИХ ОБЈЕКАТА ЈАВНЕ НАМЕНЕ

Члан 1.

Овом одлуком уређује се начин поступања општине Власотинце и Правобранилаштва општине Власотинце (у даљем тексту: Правобранилаштво) које штити и имовинска права и интересе општине Власотинце у решавању проблема које општина Власотинце има са тужбама за заузеће приватних парцела приликом изградње општинских и некатегорисаних путева и других инфраструктурних објеката јавне намене.

Члан 2.

Општина Власотинце, њени органи и Правобранилаштво (у даљем тексту: Општина) ће настојати да се имовинско-правни спорови са физичким лицима, власницима, односно сувласницима парцела преко којих фактички пролазе општински и некатегорисани путеви и други инфраструктурни објекти јавне намене (у даљем тексту: Власници парцела) реши вансудским путем, закључивањем споразума у смислу 193. Закона о парничном поступку и члана 1089-1098. Закона о облигационим односима (у даљем тексту: Вансудски споразум), у циљу смањења трошкова до којих долази решавањем спора судским путем, а што је од непосредног интереса за грађане општине Власотинце.

Члан 3.

Одобрава се закључивање вансудског споразума лично са Власницима парцела за следеће ситуације:

- када Власник парцеле жели да се одрекне накнаде за фактичко заузеће парцела без покретања судског поступка,

- када Власник парцеле жели да се одрекне тужбеног захтева и жели да се одрекне накнаде за фактичко заузеће парцела када је судски поступак покренут са пуномоћником адвокатом или без пуномоћника адвоката,

- када Власник парцеле жели да оствари право на накнаду без покретања судског поступка,

- када је Власник парцеле већ дао пуномоћје адвокату и када је судски поступак покренут, а жели да се одрекне тужбеног захтева и оствари право на накнаду и

- када је Власник парцеле покренуо судски поступак без давања пуномоћја адвокату, а жели да се одрекне тужбеног захтева и оствари право на накнаду.

Члан 4.

Овлашћује се Правобранилац општине Власотинце, односно Заменик правобраниоца општине Власотинце, да у име и за рачун општине Власотинце закључи и потпише вансудски споразум.

Члан 5.

Власницима парцела у поступку закључења вансудског споразума биће понуђена цена по процени судског вештака одговарајуће струке, која је утврђивана у судским поступцима за фактичко заузеће парцела по катастарским општинама, а не старијој од 3 године.

За парцеле где не постоји процена судског вештака одговарајуће струке у поступку закључења вансудског споразума биће понуђена цена по једном метру квадратном по критеријумима на основу Одлуке Општинског већа којом ће се одредити висина накнаде за пољопривредно и грађевинско земљиште, а коју је Општинско веће дужно да донесе у року од 15 дана од дана ступања на снагу ове одлуке.

Површина заузећа земљишта биће одређена мерењем преко алата еСервиса ГеоСрбија или мерењем на лицу места, осим у случају када у судском поступку постоји геодетско вештачење, односно пресуда са утврђеним мерама и границама за предметну парцелу.

Члан 6.

Општина ће преко званичне интернет презентације, друштвених мрежа, огласних табли, средстава јавног информисања, као и у непосредном контакту са Власницима парцела истима презентовати могућност и понудити закључење Вансудског споразума.

Члан 7.

Општина ће преко званичне интернет презентације, друштвених мрежа, огласних табли, средстава јавног информисања, као и у непосредном контакту са Власницима парцела који се желе одрећи накнаде или који желе да остваре право на накнаду, који нису покренули спор или који су покренули спор преко адвоката пуномоћника или без давања пуномоћја адвокату, у зависности од конкретног случаја презентовати истима могућност одрицања од тужбе, опозива пуномоћја и закључења вансудког споразума којим ће се општина Власотинце обавезати да исплати, уколико власник парцеле то захтева, накнаду за заузеће земљишта и да преузме обавезу плаћања до тада насталих трошкова у судском поступку, уколико је судски поступак покренут.

Члан 8.

Одлука ступа на снагу наредног дана од дана објављивања у "Службеном гласнику града Лесковца"

**СКУПШТИНА ОПШТИНЕ ВЛАСОТИНЦЕ, дана 27.09.2024.године, 01 бр.06-88-11/2024.**

**ПРЕДСЕДНИК СКУПШТИНЕ**

**Зоран Стаменковић, с.р.**

**Тачност преписа оверава**

**СЕКРЕТАР СКУПШТИНЕ**

**Ивана Станојевић**